નરનો પ્રશ્ન સાંભળતા જ નારાયણે પોતાની સાથળ ચીરી અને સોળહજાર અપ્સરાઓને ઝાંખી પાડે એવી એક અપ્સરાનું સર્જન કર્યું. એ અપ્સરા નારાયણના ઉરુ એટલે કે સાથળમાંથી જન્મી હોવાને કારણે તેનું નામ ઉર્વશી પાડવામાં આવ્યું. ઉર્વશી અત્યંત સુંદર હતી સ્વર્ગની બધી અપ્સરાઓને ભેગી કરો અને જે સૌંદર્ય બને એના કરતા પણ વધુ સુંદરતા ઉર્વશીમાં હતી. ૠષિઓનો આ ચમત્કાર જોઈને બધાએ નાચગાન બંધ કરી દીધાં. ઉર્વશીને જોઈને બધી અપ્સરાઓ ડઘાઈ ગઈ, આવું સૌંદર્ય એમણે ક્યારેય નહોતું જોયું. જે ઋષિ માત્ર પોતાની સાથળ ચીરીને આવી સુંદર સ્ત્રી જન્માવી શકતા હોય તો એમની સામે સ્વર્ગની અપ્સરાઓની શું વિસાત અને આવી સુંદરતા સામે કઈ સુંદરતા લાવીને તમે આમનું તપ ભંગ કરાવી શકો, આ બધું વિચારીને બધી જ અપ્સરાઓને અત્યંત દુખ થયું પોતાની જાત માટે અને બધી અપ્સરાઓ શરમમાં ડૂબી ગઈ.